মাহমুদ হামদি
মাহমুদ "আল ওয়ানশ" হামদি আত্তিয়া (মিশরীয় আরবি: محمود حمدي‎, ইংরেজি: Mahmoud Hamdy; জন্ম: ১ জুন ১৯৯৫; মাহমুদ হামদি নামে সুপরিচিত) হলেন একজন মিশরীয় পেশাদার ফুটবল খেলোয়াড়। তিনি বর্তমানে মিশরের পেশাদার ফুটবল লিগের শীর্ষ স্তর মিশরীয় প্রিমিয়ার লিগের ক্লাব জামালেক এবং মিশর জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় হিসেবে খেলে থাকেন। ২০১৩–১৪ মৌসুমে, মিশরীয় ক্লাব তালা'ইয়া আল গাইশের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৩ মৌসুম অতিবাহিত করেছেন; তালা'ইয়া আল গাইশের হয়ে তিনি ৬৬ ম্যাচে ১টি গোল করেছেন। ২০১৬–১৭ মৌসুমে, তিনি প্রায় ০.৬ মিলিয়ন ইউরোর বিনিময়ে তালা'ইয়া আল গাইশ হতে জামালেকে যোগদান করেছেন। তিনি ২০১৮ সালে মিশরের হয়ে আন্তর্জাতিক পর্যায়ে অভিষেক করেছেন; মিশরের জার্সি গায়ে তিনি এপর্যন্ত ৬ ম্যাচে ১টি গোল করেছেন। তিনি মিশরের হয়ে এপর্যন্ত ১টি ফিফা বিশ্বকাপ (২০১৮) এবং ১টি আফ্রিকা কাপ অব নেশন্সে (২০১৯) অংশগ্রহণ করেছেন। দলগতভাবে, হামদি এপর্যন্ত ৭টি শিরোপা জয়লাভ করেছেন, যার সবগুলো জামালেকের হয়ে জয়লাভ করেছেন।